РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/106-18

23. мај 2018. године

Б е о г р а д

З А П И С Н И К

ДЕВЕТЕ СЕДНИЦЕ ОДБОРА ЗА КОСОВО И МЕТОХИЈУ

ОДРЖАНЕ 21. МАЈА 2018. ГОДИНЕ

Седница је почела у 11,10 часова.

Седници су присуствовали чланови Одбора: Милован Дрецун, Горан Богдановић, Јелена Мијатовић, прим. др Милован Кривокапић, Александар Чотрић, Тања Томашевић Дамњановић, Звонимир Стевић, Божидар Делић, Миљан Дамјановић, Гордана Чомић, Бошко Обрадовић и Славиша Ристић.

Седници Одбора су присуствовали заменици одсутних чланова Одбора: Драгана Костић (Мирко Крлић члан), Александар Марковић (Миодраг Линта члан) и Соња Влаховић (Мирослав Лазански члан).

Седници Одбора нису присуствовали: Хаџи Милорад Стошић, заменик члана (члан није изабран) и Јасмина Николић, заменик члана (члан није изабран).

Поред чланова Одбора седници су присуствовали и народни посланици: Драган Вељковић, Драгомир Карић, Снежана Пауновић, Зоран Радојичић и мр Дејан Раденковић.

Седници су присуствовали: Душан Козарев, заменик директора Канцеларије за Косово и Метохију и Предраг Николић, саветник у Канцеларији за Косово и Метохију и заменик официра за везу при Мисији Европске уније.

Седници су присуствовали и: Васо Јелић, начелник Косовскомитровачког округа, Јовица Будурић, начелник Призренског округа и Радован Стојковић, начелник Косовскопоморавског округа, као и председници и члан привремених органа општина: Срђан Николић - Витина, Аца Мишић - Вучитрн, Малиша Ђурић - Исток, Слађан Јордановић - Косовска Каменица, Миломир Јокић - Србица, Радош Михајловић – Лепосавић, Милош Димитријевић – Пећ, Гораждевац и Божидар Дејановић, градоначелник Клокота-Врбовац.

Седници је присуствовала и Маниша Доиг (Maneesha Doing), саветник за политичка питања, представник Канцеларије Уједињених нације у Београду.

Пре преласка на усвајање предложеног дневног реда, председник је подсетио чланове и заменике чланова Одбора на чл. 82. и 92. Пословника Народне скупштине који регулишу начин допуне предложеног дневног реда.

На предлог председника Одбора, већином гласова (осам „за“, два „против“, уздржаних „није билo“) усвојен следећи:

Д н е в н и р е д

1. Разматрање Извештаја о раду Канцеларије за Косово и Метохију за период јануар–децембар 2017. године, који је поднела Канцеларија за Косово и Метохију (15 Број 02-4124/17 од 26. априла 2018. године);

2. Р а з н о.

Пре преласка на рад по утврђеном дневном реду, Одбор је већином гласова (седам „за“, један „против“, један „уздржан“) и са примедбом на текст записника, од стране Звонимира Стевића, члана Одбора (примедба: на тематској седници Одбора потребно је усвојити и преализовати предлог мера или закључака), усвојио записник Шесте седнице Одбора, одржане 27. септембра 2017. године. Такође, Одбор је већином гласова (осам «за», није било против, није било уздржаних) и без примедби усвојио записник Седме седнице Одбора, одржане 3. октобра 2017. године.

Председник је подсетио Одбор да се придржава уобичајне праксе која се тиче времена за расправу и да Одбор ради по Пословнику Народне скупштине, као и до сада, а сагласно члану 75. Пословника Народне скупштине.

Прва тачка дневног реда **– Разматрање Извештаја о раду Канцеларије за Косово и Метохију за период јануар–децембар 2017. године, који је поднела Канцеларија за Косово и Метохију (15 Број 02-4124/17 од 26. априла 2018. године)**

Пре преласка на рад по дневном реду председник је информисао присутне да одржавање седнице има за циљ да Одбору и народним посланицима Канцеларија за Косово и Метохију представи годишњи Извештај о свом раду, као и до сада што је чинила, а сагласно чл. 59. и 229. Пословника Народне скупштине. Такође, подсетио је чланове односно заменике чланова Одбора да им је Материјал односно Извештај за ову тачку дневног реда достављен путем електронске поште (26. априла и 15. маја 2018. године) и у штампаном облику (26. априла 2018. године) подељен по посланичким групама, тако да су имали прилике да се са садржином материјала за седницу благовремено упознају.

Уводно представљање Извештаја поднео је Душан Козарев, заменик директора Канцеларије за Косово и Метохију.

Полазећи и уважавајући најбоље принципе досадашње праксе, указао је да подношење Извештај има за циљ да извести о деловању Канцеларије на терену и да прикаже начин коришћења опредељених средстава из буџета Републике Србије за одређене намене. Сматра да је Извештај достигао већи степен јасноће, концизности, прецизности и садржајности у односу на предходне извештаје и на тај начин боље омогућује да се сагледа све оно са чиме се Канцеларија соучавала у периоду од 1. јануара до 31. децембра 2017. године. Осврнуо се на најзначајније околоности и достигнућа са којима се Канцеларија сусрела у извештајном периоду, као и на активности које је Канцеларија спровела. Истакао је да је, на терену, повећан притисак на институције Републике Србије на српску заједницу, нарочито у срединама у којима живи српско становништво, затим указао је и на интезивирање и јачање напора Привремених институција самоуправе у Приштини и њихових партнера да се на појединим пословима и активностима инсистира више на међународном плану па је самим тим и дијалог Београда и Приштине у Бриселу био оптерећен и тежи за вођење. Похвалио је повећене лагодности, у смислу компетентности, територије и становништва нарочито у четири општине на северу Косова и Метохије, затим осврнуо се и на успех што су задржане, у пуном капацитету, институције Републике Србије, упркос присутним изазовима и претњама истакао је да окрузи и општине су наставиле да раде на простору Косова и Метохије. Такође, похвалио је стална унапређења технологије, унапређења у области здравства и образовања, у области социјалне помоћи, у области подршке јавним службама односно медијима, у области заштите културне баштине, затим у области културе и помоћи Српској Православној Цркви, са посебним освртом на похвалу у погледу оживљавања појединих места а све у циљу да се створи још бољи стандард за живот грађана на Косову и Метохији. Истакао је да је посебно поносан на област привреде и економског развоја, као и на инфраструктурне пројекте које је Канцеларија остварила у извештајном периоду (наставак реализације пројекта Сунчана долина, реализација пројекта Рајска бања, одржавање електроенергетског система - брана Газиводе и одржавање Рударско-металуршко-хемијски Комбинат Трепча).

Указао је да Канцеларија наставља да заступа припаднике српске заједнице на Косову и Метохији у области правосуђа, људских права и имовинско-правних питања, имајући у виду да су они углавном мета политичког прогона у процесима које воде Привремене институције самоуправе у Приштини против њих. Осврнуо се и на наслеђени проблем који се тиче послова у областима правне подршке локалним самоуправама на територији Аутономне покрајине Косово и Метохија, истичући да Канцеларија интезивно ради на решавању проблема у складу са законима Републике Србије. Посебно се осврнуо на питање повратка и опстанка Срба на Косову и Метохију, указујући да је то питање веома тешко и да је, с тим у вези, присутна опструкција. Указао је да је присутан континуитет у пословима међународне сарадње са међународним мисијама (УНМИК, КФОР, ОЕБС) на територији АП Косово и Метохија, а осврнуо се и на имплементацију споразума Београда и Приштине из Брисела, као и на преговарачко Поглавље 35 и на табеларни приказ, са финансијским елементима из извештајног периода.

У дискусији су учествовали чланови и заменици чланова Одбора: Милован Дрецун, Миљан Дамјановић, Славиша Ристић, Горан Богдановић, Божидар Делић, Гордана Чомић, прим. др Милован Кривокапић, Звонимир Стевић, Бошко Обрадовић, Александар Марковић, као и Милош Димитријевић, председник Привременог органа општине Пећ-Гораждевац и Душан Козарев, заменик директора Канцеларије.

Током дискусије чланови Одбора су похвалили Извештај, уз оцену да је детаљан и свеобухватан, а такође је похваљен и рад Канцеларије за Косово и Метохију, као и активности које обавља а тичу се организације културних манифестација које се одржавају на Косову и Метохији, затим поздрављена је додељена помоћ Клиничко- болничком центру у Косовској Митровици у виду нове и модерне технике и апарата, затим истакнута је велика помоћ и подршка коју Заводу за јавно здравље добија од Канцеларије. Било је и речи похвале због изградње нових инфраструктурних објеката на територији Косова и Метохије (нпр: Банска-бања), а посебна подршка је пружена официру за везу јер успешно обавља комуникацију са ЕУЛЕКС-ом - царина и решава ослобађање дажбина робе из донације, на административним прелазима, а које се тичу области здравства. С друге стране, у дискусији је изнето мишљење да је ситуација на Косову и Метохији стабила и тешка, уз оцену да Република Србије и Канцеларија улажу напоре да се она побољша. Мишљења су да је неопходно решити проблем који се тиче тога да је проценат српског становништава на Косову и Метохији, односно на северу Косова и Метохије, у последње две године мањи, па с тим у вези, потребно је посебно пажну посветити повратку расељених са простора Косова и Метохије, као и одрживи опстанак српског становништва, уз оцену да међународни фактор који је присутан на територији Косова и Метохије по том питању није показао завидне резултате. Такође, изнети су и примери са терена који се односе на раднике Привредне коморе Косова и Метохије који се налазе у не завидном положају и угрожена им је егзистенција, затим осврнули су се и на српске судове на Косову и Метохији који су у 2017. години интегрисани у тзв. косовски систем. Било је и речи о томе да се у извештајном периоду не види улагање Републике Србије на простору Косова и Метохије за пројекте који су ознечени степеном тајности (нпр: постављене камере на северу Косова и Метохије – пројекат означен степеном тајности), па с тим у вези мишљења су да Извештај није на адеккватан начин транспарентан. Наиме, мишљења су да у Извештају треба да буде више речи о области здравства и запошљавања односно радно-правни спорови (зашто су изгубљени спорови), имајући у виду да су то области са проблемом који заслужује посебну пажњу. С тим у вези, предложено је да у наредним извештајима које Канцеларије подноси Одбору буду таксативно набројани материјални трошкови по оштинама на Косову и Метохији, по областима и критеријумима.

Дискутовало се и о одређеним деловима из извештајног периода а који се односи на трансфер средстава за развој инфраструктуре, затим на део финансијског извештаја са табеларним приказом који се односи на услуге по уговору и на опредељена средства, као и о томе да су средства из буџета предвиђена за Канцеларију за Косово и Метохију мала за живот и рад српског становнништа на тим просторима. Наиме, речено је да у Извештају недостаје детаљно представљање, по ставкама, буџетских средстава која су намењена за Србе и друге мањине који живе на Косову и Метохији, јер у будуће може да се јави проблем да у једном тренутку неформално на којима почива рад и финансирање Канцеларије буде не одрживо, односно изнето је мишљење да се може проценити када ће наступити тренутак не одрживости, па с тим у вези да се разговара на скупштинском нивоу, а имајући у виду да српско становништво на Косову и Метохији живи и зависи од буџета Републике Србије.

Чланови Одбора су током дискусије поставили следећа питања:

* да ли је пројекат односно објекат који се гради на језеру Газиводе, објекат посебне намене и да ли носи ознаку степена тајности;
* која је цена брендираног воза на релацији Београд – Косовска Митровица;
* у којој фази изградње је водовод за становнике општина Косовска Митровица, Звечан и Зубин Поток;
* која је стратешка улога испоставе Канцеларије за Косово и Метохију у Краљеву и на који начин фукционише права служба, имајући у виду присуство имовинско-правних и других проблема са којим се Срби на Косову и Метохију суочавају;
* зашто се из табеларног приказа финансијског извештаја види да Канцеларија није утрошила одређена средства која су намењена грађанима Косова и Метохије а предвиђена су буџетом Републике Србије.

Полазећи од преговарчког Поглавља 35 за које је надлежна Канцеларија за Косово и Метохију, као и директор Канцеларије, упућена је критика што у понетом Извештају није детаљније предствљена активност, примена, реализација и подршка Поглављу 35. као и то да у извештајном периоду недостаје политичка димензија Косова и Метохије.

Током дискусије је предложено, а председник Одбора се сложио, да је потребно да се у наредном периоду одржи седница на којој би се Одбор информисао о току процеса нормализације односа - напретку дијалога Београд и Приштине који се води у Бриселу, као и о активностима у вези са преговарачким Поглављем 35. Такође су се сложили да је потребно да се у наредном периоду одржи и тематска седница Одбора о одрживом опстанку и повратку расељеник са простора Косова и Метохије, као и да је потребно, да на некој од наредних седница, присуствују и представници Управљачког тима за израду Статута заједнице српских општина како би информисали Одбор о току и динамици израде статута.

На крају дискусије народни посланик Александар Марковић, заменик члана Одбора је указао на повреду члана 107. Пословника Народне скупштине током дискусије, а председник Одбора је, с тим у вези, позвао присутне да поштују Пословник Народне скупштине.

Душан Козарев заменик директора Канцеларије је током дискусије дао одговоре на постављена питања, појаснио тренутну ситуацију радника Привредне коморе Косова и Метохије и образложио поједине делове из Извештаја, као и делове из табеларног приказа финансијског извештаја по ставкама.

На крају дискусије, а на предлог председника, Одбор за Косово и Метохију је већином гласова (10 «за», један «против», један «уздржан») прихватио Извештајо раду Канцеларије за Косово и Метохију за период јануар–децембар 2017. године, који је поднела Канцеларија за Косово и Метохију (15 Број 02-4124/17 од 26. априла 2018. године).

Председник је обавестио да ће Одбор, на основу чл. 59. и 229. Пословника Народне скупштине, поднети Извештај Народној скупштине о прихватању Извештајо раду Канцеларије за Косово и Метохију за период јануар–децембар 2017. године, који је поднела Канцеларија за Косово и Метохију.

Друга тачка дневног реда – **Р а з н о**

У дискусији су учествовали чланови Одбора: Милован Дрецун, Миљан Дамјановић и Бошко Обрадовић.

Народни посланик Миљан Дамјановић, члан Одбора је информисао присутне да је 30. маја 2018. године, у Београду планирано да се организује културна манифестација у организацији Иницијативе младих за људска права и том приликом истакао да организација делује и објављује материјале које указују да је политичка организација која има за циљ, с једне стране, да подржава лобистичко деловање независности Косова и Метохије, а с друге стране против је Републике Србије и њених интереса. С тим у вези, мишљења је да је потребно да Република Србије односно Канцеларија за Косово и Метохију, као и Одбор за Косово и Метохију се огласе по том питању, у виду иницијативе или предлога, поводом политичког деловања поменуте огранизације и евентуално забране планирани скуп.

Тим поводом народни посланик Милован Дрецун, председник Одбора је оценио да ставове које је у јавности изнела организација Иницијатива младих за људска права сматра неприхватљивим и противним интересима Републике Србије, а да Одбор у оквиру својих пословничким могућности не може да забрани одржавање скупова, манифестација и других дешавања, већ на скупштинском ниво разговара по том питању и другим актуелним питањима.

Народни посланик Бошко Обрадовић, члан Одбора сматра да будући статус Косова и Метохије је важна тема о којој Одбор треба да се бави активније и указао је да ће за сваку наредну седницу Одбора да предложи да седница почне пресеком тренутног стања разговора о будућем статусу Косова и Метохије. С друге стране изнео је и предлог да председник Одбора, својим ауторитетом, иницира да Одбор добије пресек политичког стања поводом питања Косова и Метохије од стране оних који тренутно преговарају о Косову и Метохији и који требају Одбору да поднесу извештај.

Седница је завршена у 14,00 часова.

**Саставни део овог записника чини препис обрађеног тонског снимка, вођен на седници Одбора.**

СЕКРЕТАР ОДБОРА ПРЕДСЕДНИК ОДБОРА

Јелена Ђорић Милован Дрецун